Борис Пастернак
Музика

Превод от руски: Кирил Кадийски, 2001

chitanka.info

Същинска кула бе домът.

Видях по стълбата кошмарна

роял двамина да влекат —

като камбана на звънарна.

Влечаха тежкия роял

над градското море разлято

подобно на свещен скрижал

към каменно високо плато.

И ето — той е настанен.

Градът с шума, с гърма, с вреснята

мълчи като в подводен плен

на дъното на времената.

Мъжът от шестия етаж

земята гледа от балкона —

светът, в нозете му лежащ,

е сякаш негов най-законно.

Засвири, върнал се, примрял,

не чужда нечия пиеса,

а свойта мисъл, чист хорал,

и шушнещ лес и гръмка меса.

Импровизации — раскат,

нощ, пламъци и бъчви с пясък,

души самотни, тътнещ град,

порои, колелета, трясък.

Така на свещи, въдхновен,

забравил за живота хитър,

записва своя сън Шопен

на черния протрит пюпитър.

И изпреварил тоя свят

с цял век, над градските квартири,

над целия притихнал град

летеше грохот на валкирии.

Или сред залата в сълзи,

сред адски гръм и плясък трескав

страстта Чайковски разрази

на Паоло и на Франческа.

Издание: в. „Литературен форум“, бр. 5 (446), 06.02. — 12.02.2001 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.